**แตกต่างอย่างอัจฉริยะ**

หนึ่งในความมหัศจรรย์ของสิ่งมีชีวิตคือ “ความหลากหลาย” ไม่แปลกอะไรที่มนุษย์หลายพันล้านคนบนโลกใบนี้จะมีคนที่โดดเด่น แต่หากจะพูดถึงอัจฉริยะ ชื่อแรก ๆ ที่ปรากฎขึ้นมาในหัวทุกคนน่าจะเป็น อัลเบิร์ต ไอน์สไตน์ เหล่าอัจฉริยะนั้นมักจะมีลักษณะนิสัยบางอย่างที่แตกต่างจากคนทั่วไป

**A passion for perfection**

อัจฉริยะบุคคลมักจะหลงใหลในบางสิ่ง การให้ความสนใจเรื่องบางเรื่องจนไม่สนใจเรื่องอื่นในชีวิต อาจเป็นเรื่องไม่ดี แต่สำหรับอัจฉริยะนั้นการหมกมุ่นจนได้ดีนั่นคือข้อยกเว้น หากสตีเฟน ฮอว์กิง ไม่ยอมมองข้ามโรคกล้ามเนื้ออ่อนแรงของตัวเอง ทุ่มเททั้งชีวิตให้กับการศึกษาหลักฟิสิกส์และจักรวาลวิทยา ทฤษฎีว่าด้วยจุดกำเนิดและจุดจบของจักรวาลก็คงไม่เกิดขึ้น สตีฟ จอบส์ อัจฉริยะแห่งศตวรรษที่ 21 จอบส์เชื่อมั่นว่าของทุกชิ้นที่ทำออกมาจากโรงงานของแอปเปิลนั่นคือความสมบูรณ์แบบ

**Makes the impossible, possible**

สิ่งที่ทำให้โลกทึ่งไม่ใช่มันสมองระดับเทพ แต่คือการคิดนอกกรอบ การคิดแบบย้อนกลับ ที่ได้ผลลัพธ์เป็นสิ่งไม่คาดฝัน ก่อนหน้านี้วงการวิทยาศาสตร์เคยเถียงกันไปมาว่า แสงเป็นคลื่นหรือเป็นอนุภาค วันดีคืนดีไอน์สไตน์ก็ออกมาบอกว่า แสงมีส่วนประกอบของทั้งสองอย่างนั่นล่ะ ซึ่งก็เป็นที่มาของ Quantum Theory of Light หรืออย่างสมการบรรลือโลกของการเปลี่ยนมวลให้เป็นพลังงานอย่าง E = mc2 ก็ถือเป็นหนึ่งในที่สุดของโลก

**Challenge others**

ท้าทายความคิดเก่า เป็นคุณสมบัติที่เห็นได้อย่างชัดเจนในแวดวงวิทยาศาสตร์ ทุกอย่างเริ่มต้นจากสมมติฐาน การพิสูจน์ และสรุปผล จึงไม่แปลกที่ไอน์สไต์น์จะท้าทายแนวคิดของเซอร์ไอแซค นิวตัน หรือเมื่อสิบปีก่อนใครจะคิดว่า มือถือที่มีปุ่มเพียงปุ่มเดียวสั่งการทุกอย่างผ่านการแตะหน้าจอ จะเป็นนวัตกรรมที่เปลี่ยนวิถีชีวิตคนทั้งโลก ซึ่งทั้งหมดทั้งมวลนั้นเริ่มมาจากไอโฟนของสตีฟ จอบส์

**Signature style**

หากนึกถึงไอน์สไตน์ ก็ต้องเป็นภาพชายผมยุ่งไว้หนวด ท่าทางออกเฟื่อง ๆ ในชุดสูทสีเทามือถือไปป์ สตีฟ จอบส์ กับแว่นกรอบกลม เสื้อยืดคอเต่าสีดำ กางเกงยีนส์ และรองเท้าเทรนนิ่ง ซึ่งกลายเป็นส่วนหนึ่งของแบรนด์แอปเปิล พวกเขาเลือกทุ่มเทเวลากับเรื่องที่เขาสนใจมากกว่ายอมเสียเวลาเลือกชุดที่จะใส่ออกจากบ้าน มาร์ก ซักเกอร์เบิร์ก เจ้าพ่อเฟซบุ๊กก็คงความเป็นหนุ่ม geek ผมหยิกกับยูนิฟอร์มเดิม ๆ และรองเท้าแตะ การแต่งตัวเดิม ๆ นี่แหละที่สร้างความแตกต่างที่โดดเด่นกว่า

อัจฉริยะบนโลกนี้มีมากมาย แต่ความฉลาดไม่ได้ประเด็นเดียวที่ทำให้พวกเขาแตกต่าง สิ่งที่เด่นชัดกว่าคือ ความสนใจและมุ่งมั่นที่จะทำบางสิ่งจนถึงที่สุด แล้วเรามุ่งมั่นกับสิ่งไหนบ้างหรือยัง

ที่มา : พฤทธิ์ เลิศสุกิตติพงศา ทรูปลูกปัญญา วันที่ 7 มกราคม 2559

อาจารย์ฐิติมา เพ็ชบูรณ์ สาขาคอมพิวเตอร์ธุรกิจและวิชาชีพ